King hjemmefarget håret for å glemme skadetanker
Da King som en av flere av de nye, unge spillerne i VG Helg lørdag fikk spørsmål om det er viktig å ta seg bra ut som fotballproff, svarte at han at det varierer fra person til person. - Noen bryr seg ikke i det hele tatt om hvordan de ser ut, eller hva de kjører. Noen føler seg bedre ved hjelp av slike ting som ikke har med fotball å gjøre. Det går på mentalitet. For meg har det ingenting å si, sa 21-åringen. Da han så dukket opp på tirsdagens pressetreff etter å ha trent på Åråsen i forberedelsene til fredagens viktige VM-kvalifiseringskamp mot Albania med ny hårfarge, avviste han at han er blitt mer «jålete» siden sist. I stedet trakk han på smilebåndet, lo litt og forklarte at det hadde en helt annen forklaring. - Å, det ja! Jeg har vært skadet i åtte uker, og kjedet meg så mye. Jeg var innom «Tesco» (dagligvarehandel) og fant noe L'Oréal hårfargingsprodukter. Så satt jeg hjemme og farget håret selv. Men det ble så oransje at jeg måtte farge det svart, og så gikk jeg over en gang til. Det var for å få hodet mitt vekk fra tankene om skaden, sier King til VG. - Hvordan så det ut da du satt der hjemme og farget håret? - He he, det var morsomt. Jeg fikk en del kommentarer på det på trening dagen etter, men jeg tar det ikke noe seriøst. Jeg går ikke til frisør og farger håret mitt, det var bare for å få hodet mitt bort fra tankene om skaden og drøye tiden litt.Blackburn-spilleren, som nå har mistet nok en manager på svært kort tid, sier i likhet med Drillo at han ikke er klar for 90 minutter etter åtte uker ute med skade. - Jeg er frisk, men har slitt med låret. Nå ble jeg kastet inn i det med to kamper mot Millwall på fire dager. Jeg kan ærlig si at det var for mye og at hamstringen fikk føling i to-tre dager. Men jeg trente i dag og det gikk helt greit, og jeg har vært gjennom en sjekk som gikk helt fint. På spørsmål om han helst vil starte eller komme inn fra benken, slik han har gjort med suksess i de foregående landskampene han har spilt, svarer han det siste. - For å kunne løpe fra slitne motspillere? - Det har ikke noe å si. Jeg kan godt komme inn når de er friske også. - Du løper fra dem uansett? - Ja, sier han med et smil.21-åringen nevner Lazio-spilleren Lorik Cana da han blir spurt om hva han vet om fredagens motstander på Ullevaal. - Jeg har hørt om ham. En kompis i Blackburn har sagt at han knekker bein. Og så har jeg masse albanske kompiser, så jeg har veldig lyst til å score for å irritere dem. - Hva kommer du til å gjøre da? - Da skal jeg lage et «helvete». Det blir nok kaos, men hva får jeg ta på sparket, sier King.
Joshua King (21) gikk skadet i åtte uker og slet med å få tiden til å gå. Derfor endte han opp med ny hjemmesnekret hårfarge før Albania-kampen fredag.